ጅማ ዩኒቨርሲቲ 5976 ተማሪዎች አስመረቀ
አዲስ አበባ፤ ሰኔ 30/2005 (ዋልታ) – የጅማ ዩኒቨርሲቲ በጤናው ዘርፍ የሚስተዋለውን የተማረ የሰው ሀይል ለመቅረፍ በተለያዩ የህክምና ትምህርት መስክ ተማሪዎቸን እያሰለጠነ መሆኑን አስታወቀ፡፡የጅማ ዩኒቨርሲቲ በመጀመርያና በሁለተኛ ዲግሪ በመደበኛ፣ በማታውና በርቀት ትምህርት ያሰለጠናቸውን 5976 ተማሪዎች አስመርቋል፡፡ ከተመራቂዎች መካከልም 180ዎቹ በህክምና ዶከትሬት ዲግሪ የተመረቁ ናቸው፡፡የጅማ ዩኒቨርሲቲ ፐሬዚዳንት ዶክተር ፍቅሩ ለሜሳ እንዳሉት ዩኒቨርሲቲው የተለያዩ የትምህርት መስኮችን በመክፈት ብቃት ያለው  የሰው ሃይል በማፍራት ረገድ ከፍተኛ ሜና እየተጫወተ ይገኛል፡፡በተለያዩ የሀገሪቱ ክልሎችና መስርያ ቤቶች የአቅም ስልጠና ምርምሮችን እያደረገ መሆኑንም ተናግረዋል፡፡ከሙስና የፀዳ እና ሙስናን የሚጠየፍ ትውልድ ለመፍጠር ለዩኒቨርሲቲው ተማሪዎች ስልጠና እንዲያገኙ እየተደረገ መሆኑን የገለፁት ዶክተር ፍቅሩ በጤናው ዘርፍ የሚስተዋለውን የተማረ የሰው ሃይል እጥረት ለመቅረፍ ዩኒቨርሲቲው በህክምና ትምህርት የሚያስመርቃቸው ተማሪዎች ቁጥር እያደገ መምጣቱን አመልክተዋል፡፡በህክምና ዶክትሬት ዲግሪ የተመረቁ ተማሪዎችም በሙያቸው ሀገራቸው ለማገልገል መዘጋጀታቸውን ተናግረዋል፡፡የእለቱ የክብር እንግዳና የጅማ ዩኒቨርሲቲ የቦርድ አባል አቶ ብርሃኑ ፈይሳ በበኩላቸው የከፍተኛ ትምህርት ተቋማት የተማረ የሰው ሃይል እጥረትን ለመቅረፍ በትምህርት ልማት ዘርፍ የተመዘገቡ ውጤቶች ተስፋ የሚሰጡ መሆናቸው ገልፀው ተመራቂዎች በሚሰማሩበት የሙያ ዘርፍ ሀገሪቱን ማገልገል እንዳለባቸው አሳስበዋል፡፡በዩኒቨርሲቲው መምህራንና ተማሪዎች የቀረቡ የስራ ፈጠራ ውጤቶች ለተመራቂዎች ክፍት ሆነዋል፡፡ዩኒቨርሲቲው በስራቸውና በምርምር ውጤታቸው የተሻለ ስራ ለሰሩ መምህራን ሽልማት ሰጥቷል፡፡በተመሳሳይ የሃረማያ ዩኒቨርሲቲ በመጀመርያ እና ሁለተኛ ዲግሪ እንዲሁም በዶክትሬት ዲግሪ ያሰለጠናቸውን ከ5ሺ በላይ ተማሪዎች እንዲሁም የደብረ ማርቆስ ዩኒቨርሲቲ በተለያዩ መስኮች ያሰለጠናቸው ከ1700 በላይ ተማሪዎችን አስመርቋል፡፡  የወሎ ዩኒቨርሲቲም በተለያየ የሞያ መስክ ያሰለጠናው 2059 ተማሪዎች ማስመረቁን  የኤሬቴድ  ሬፖርተሮች ዘግበዋል፡፡